
- a továbbiakban: Adatkezelő –

- a továbbiakban: Adatfeldolgozó,

együttesen, mint Felek között alulírott napon és helyen az alábbi feltételekkel:

Előzmények, a szerződés tárgya

1. A Felek rögzítik, hogy egymással szolgáltatási szerződést kötöttek, annak tárgyában, hogy az Adatfeldolgozó az Adatkezelő részére digitális, informatikai és online rendszerekhez kapcsolódó szolgáltatásokat nyújtson (a továbbiakban összefoglalva: „Alapjogviszony”). 

2. Az Adatfeldolgozó az Alapjogviszony tárgyát képező szerződésben foglaltaknak megfelelően, valamint az Adatkezelő eseti utasításai szerint végzi feladatait, melyek különösen, de nem kizárólagosan a következők: 

· marketing auditok elvégzése, az Adatkezelő kommunikációs és marketing tevékenységének elemzése,
· marketing- és kommunikációs stratégia tervezése és kialakítása,
· online és offline marketing kampányok megvalósítása és menedzselése,
· tartalomgyártás és szövegírás, ideértve különösen a közösségi média tartalmak, honlapszövegek, sajtóanyagok, beszédek és egyéb kommunikációs anyagok készítését,
· közösségi média felületek kezelése, működtetése és optimalizálása,
· marketing tevékenység kiszervezés keretében történő teljes vagy részleges ellátása,
· PR tevékenység, ideértve a márkaépítést és a nyilvánossággal való kapcsolattartást,
· az előző pontokhoz kapcsolódó analitikai, riportálási és kampányoptimalizálási feladatok ellátása.

3. Az Adatfeldolgozó a fentiek alapján az Adatkezelő részére marketing- és kommunikációs tevékenységek megtervezésével, megvalósításával és támogatásával kapcsolatos feladatokat lát el. Ennek keretében az Adatfeldolgozó hozzáférhet és kezelheti azokat a személyes adatokat, amelyek az Adatkezelő által használt kommunikációs és marketing rendszerekben, valamint az egyes kampányokhoz és tartalom-előállításhoz kapcsolódó adatbázisokban találhatóak, ideértve különösen az Adatkezelő ügyfeleinek, potenciális ügyfeleinek, hírlevél-feliratkozóinak, valamint üzleti partnerei kapcsolattartóinak adatait.

Az Adatfeldolgozó hozzáférése a személyes adatokhoz az Alapjogviszony megszűnését követően megszűnik, és a birtokába került adatokat törölni köteles.
	
4. A Felek rögzítik és kifejezetten elfogadják, hogy a felmerülő feladatok ellátásával kapcsolatban az Adatkezelő minősül a Rendelet 4. cikk 7. pontja szerint adatkezelőnek, az Adatfeldolgozó pedig a Rendelet 4. cikk 8. pontja szerint adatfeldolgozónak minősül. 

5. A Felek rögzítik, hogy 2018. május 25. napjától alkalmazandó az Európai Unió Általános Adatvédelmi Rendelete (az Európai Parlament és a Tanács (EU) 2016/679. rendelete – a továbbiakban: „GDPR”, „Rendelet”), amely kötelezővé teszi adatfeldolgozó igénybevétele esetén adatfeldolgozói szerződés megkötését. A Felek a GDPR-nak való megfelelés érdekében a jelen szerződéssel szabályozzák az adatfeldolgozás speciális szabályait és feltételeit.

6. Az Adatfeldolgozó kifejezetten vállalja, hogy a fenti adatfeldolgozói feladatokat ellátja és az adatfeldolgozóra vonatkozó kötelezettségeket teljesíti. 


Az Adatfeldolgozó jogai és kötelezettségei

7. Munkavállalók oktatása

Az Adatfeldolgozó a jelen szerződés teljesítése során kizárólag megfelelő szakértelemmel és tapasztalattal rendelkező személyeket vesz igénybe, és gondoskodik arról, hogy ezek a személyek a vonatkozó adatvédelmi és adatbiztonsági előírásokat, valamint a jelen szerződésben foglalt kötelezettségeket megismerjék és betartsák.

Az Adatfeldolgozó szavatolja, hogy az adatkezelésben részt vevő személyek megfelelő adatvédelmi oktatásban részesültek, ismerik a személyes adatok kezelésével járó kockázatokat és az irányadó jogszabályi követelményeket, különösen a GDPR rendelkezéseit. Az oktatás megtörténtét az Adatfeldolgozó dokumentálja, és azt az Adatkezelő kérésére rendelkezésre bocsátja.

8. Al-adatfeldolgozó igénybevétele

Amennyiben az Adatfeldolgozó al-adatfeldolgozót kíván igénybe venni, köteles az Adatkezelőt egyidejűleg tájékoztatni az igénybe venni kívánt al-adatfeldolgozó személyéről, valamint arról is, ha az al-adatfeldolgozóját lecseréli. Az Adatkezelő jogosult az igénybe vett al-adatfeldolgozó ellen kifogással élni. Ebben az esetben az Adatfeldolgozó az adott al-adatfeldolgozót nem jogosult igénybe venni. Az így emelt kifogásra Felek formai kritériumokat nem állapítanak meg, azt az Adatkezelő a jelen szerződés kapcsolattartásra vonatkozó szabályok figyelembevételével szabadon megteheti.

Az Adatfeldolgozó köteles az igénybe vett al-adatfeldolgozókkal írásbeli, a GDPR és a jelen szerződés rendelkezéseinek megfelelő adatfeldolgozói szerződést kötni, és ezt igazolni az Adatkezelő felé.

Az Adatfeldolgozó az igénybe vett al-adatfeldolgozóért úgy felel, mintha az al-adatfeldolgozási tevékenységet ő maga látná el. Adatkezelővel szemben az adatfeldolgozó felel az al-adatfeldolgozó által okozott kárért, jogszabálysértéséért, szerződésszegéséért és bármilyen mulasztásáért.

Az Adatfeldolgozó csak olyan al-adatfeldolgozót jogosult igénybe venni, amely megfelel a GDPR és a jelen szerződés adatfeldolgozóra vonatkozó rendelkezéseinek, különös tekintettel, de nem kizárólagosan az adatbiztonsági követelményeknek.

A Felek kifejezetten rögzítik, hogy harmadik országbeli al-adatfeldolgozót az Adatfeldolgozó kizárólag az Adatkezelő előzetes írásbeli engedélye alapján és kizárólag abban az esetben jogosult igénybe venni, amennyiben hitelt érdemlően bizonyítja, hogy a GDPR V. fejezetében foglalt feltételek teljesülnek, így különösen a megfelelő védelmi szint biztosított. 

9. Az Adatkezelő utasítási joga

Az Adatkezelő – adatkezelésre vonatkozó döntéseinek végrehajtására – utasításokat ad az Adatfeldolgozó részére, a jelen szerződésben foglalt feladatok megfelelő ellátásának biztosítása érdekében. Az Adatkezelő az adatkezelésre vonatkozó utasításait – eltérő megállapodás hiányában - az Alapjogviszonyban meghatározott kapcsolattartó útján elektronikus levélben írásban juttatja el az Adatfeldolgozónak. A Felek megállapodnak, hogy ebben a körben az e-mailben megküldött utasításokat írásbelinek ismerik el. Az utasítás kézhezvételét a kézbesítésről szóló üzenet megérkezése igazolja.

Az Adatfeldolgozó tudomásul veszi és kifejezetten elfogadja, hogy a jelen szerződés szerinti adatkezelési, adatfeldolgozási tevékenységét csak és kizárólag Adatkezelő írásbeli utasításai és a jelen szerződés alapján, a GDPR szabályai szerint jogosult végezni. Az Adatfeldolgozó nem jogosult a feldolgozással érintett adatokkal önállóan, saját döntése szerint rendelkezni, nem jogosult azokat az Adatkezelő utasítása nélkül törölni, megváltoztatni, összekapcsolni, felhasználni és semmilyen módon kezelni sem, és nem jogosult az adatkezelés célját és eszközeit meghatározni, erre csak Adatkezelő jogosult.

Amennyiben az Adatfeldolgozó ezen kötelezettségét megszegi, adatkezelőnek minősül és az érintettnek vagy harmadik személynek okozott károkért önállóan felel az érintettekkel és harmadik személyekkel szemben.

Az Adatfeldolgozó a jelen szerződés hatálya alatt olyan cselekményre nem jogosult, amely bármely módon vagy mértékben akadályozza vagy gátolja Adatkezelőt a személyes adatok védelméről szóló mindig hatályos jogszabályok szerinti adatkezelői kötelezettségeinek teljesítésében, illetve az érintettet a jogai gyakorlásában vagy amely sérti a személyes adatok védelmére vonatkozó mindenkor hatályos szabályokat.

Az utasításai jogszerűségéért az Adatkezelőt terheli felelősség, ugyanakkor az Adatfeldolgozó köteles haladéktalanul – a szükséges részletezettségű indokolás mellett – jelezni az Adatkezelőnek, amennyiben az Adatkezelő utasítása vagy annak végrehajtása jogszabályba ütközne.

10. Ellenőrzés, audit

Az Adatkezelő bármikor jogosult ellenőrizni az Adatfeldolgozónál e szerződés szerinti tevékenység végrehajtását abból a szempontból, hogy az Adatfeldolgozó a tevékenysége során megfelel-e a jogszabályban, e szerződésben rögzített rendelkezéseknek, valamint az Adatkezelő írásbeli utasításaiban foglaltaknak. Az Adatfeldolgozó vállalja, hogy az Adatkezelő rendelkezésére bocsát minden olyan, számára rendelkezésre álló információt, amely lehetővé teszi és elősegíti az Adatkezelő által vagy az általa megbízott más ellenőr által végzett auditokat, beleértve a helyszíni vizsgálatokat is.

Amennyiben az Adatfeldolgozó al-adatfeldolgozót vesz igénybe, úgy az Adatkezelő ellenőrzési joga kiterjed az al-adatfeldolgozó által végzett adatkezelési tevékenységek jogszerűségének ellenőrzésére is. 

A vizsgálatról az Adatkezelő az Adatfeldolgozót a vizsgálatot megelőzően ésszerű időn belül írásban értesíti. Al-adatfeldolgozót a vizsgálatról az Adatfeldolgozó köteles megfelelően értesíteni. Az Adatfeldolgozó, illetve az al-adatfeldolgozó köteles együttműködni az Adatkezelővel a vizsgálat során. A vizsgálat során az Adatkezelő vagy az általa megbízott harmadik fél az Adatfeldolgozó, illetve al-adatfeldolgozó e szerződéssel összefüggésben végzett adatkezeléssel érintett helyiségeibe beléphet, az adatkezelésre vonatkozó dokumentumokat, szabályzatokat, nyilvántartásokat és az informatikai rendszereket ellenőrizheti az Adatfeldolgozó képviselője jelenlétében. A vizsgálatról készített jelentés megállapításairól az Adatkezelő tájékoztatja az Adatfeldolgozót, illetve al-adatfeldolgozót. Az Adatfeldolgozó, illetve al-adatfeldolgozó a jelentés megállapításaira azok közlésétől számított öt munkanapon belül észrevételt tehet, a vizsgálat során megállapított megteendő intézkedések elvégzésére vonatkozóan azok közlésétől számított ésszerű időn belül tájékoztatást köteles adni.

A vizsgálat költségét az Adatkezelő viseli, kivéve, ha a vizsgálat során megállapítást nyer, hogy az Adatfeldolgozó, illetve a további adatfeldolgozó mulasztásából eredően további vizsgálat elvégzése szükséges, vagy ha a vizsgálat megállapításai alapján valamilyen jogszabályi vagy szerződésben vállalt kötelezettségnek való megfeleléshez az Adatfeldolgozó részéről további intézkedésre van szükség.

Az Adatkezelő és az általa megbízott harmadik fél az Adatfeldolgozóra vonatkozó, a vizsgálat során a tudomására jutott üzleti titkot bizalmasan, a jelen szerződés és az Alapjogviszonyra irányadó titokvédelmi rendelkezéseinek megfelelően kezeli.

11. Titoktartási kötelezettség

Az Adatfeldolgozó köteles biztosítani, hogy a jelen szerződés szerinti feladatai teljesítése során a személyes adatokhoz hozzáférni vagy azokat kezelni jogosult, a nevében eljáró személyek titoktartási kötelezettséget vállaljanak, továbbá azt, hogy ezek a személyek kizárólag az Adatkezelő utasításai szerint dolgozzák fel (kezeljék) az adatokat.

Az Adatfeldolgozó vállalja, hogy a jelen szerződéssel kapcsolatban vagy annak teljesítése során akár közvetlenül, akár közvetetten, bármilyen formában tudomására jutott valamennyi információt titokban tartja. 

A titoktartási kötelezettség kiterjed a jelen szerződés alapján kezelt valamennyi személyes és üzleti adatra. 

Az Adatfeldolgozó az Adatkezelő erre irányuló írásbeli utasítása nélkül a jelen szerződés alapján kezelt személyes adatokat nem módosíthatja, semmilyen módon nem változtathatja meg, nem hozhatja nyilvánosságra, nem teheti hozzáférhetővé, és nem adhatja át, illetve nem közölheti semmilyen formában, semmilyen célból harmadik személlyel. 

Az Adatfeldolgozó az általa a jelen szerződés alapján kezelt személyes adatokat csak olyan kijelölt személyzeti, alkalmazotti körnek, továbbá a teljesítésben közreműködő harmadik személyeknek és csak olyan mértékben adhatja át, akik jogosultak a személyes adatok megismerésére és amely esetében feltétlenül szükséges a személyes adatok megismerése az Alapjogviszony és jelen szerződés teljesítéséhez. 

Az Adatfeldolgozó harmadik személyek felé – ide nem értve a teljesítésben közreműködő harmadik személyeket – csak akkor és olyan mértékben közölhet információt, amikor és amilyen mértékben erre jogszabály vagy bíróság jogerős döntésben őt kötelezi, vagy az Adatkezelő erre írásbeli utasítást ad.

[bookmark: _Hlk45111723]Az Adatfeldolgozó köteles az Adatkezelőt haladéktalanul, de legkésőbb a tudomásszerzéstől számított 24 órán belül értesíteni, amennyiben bármely, általa jelen szerződés szerint kezelt személyes adat jogosulatlan felhasználásáról, közléséről vagy terjesztéséről, illetve arról szerez tudomást, hogy illetéktelen harmadik személlyel a személyes adatot jogosulatlanul közölték. Az Adatfeldolgozó köteles minden ésszerű módon együttműködni a jogosulatlan felhasználás és terjesztés megakadályozásában, valamint a körülményeinek felderítésében. 

Az Adatfeldolgozó szavatolja, hogy az általa vállalt titoktartási kötelezettséget szerződéses úton kiterjeszti az által foglalkoztatott munkavállalókra, a jelen szerződés teljesítéséhez igénybe vett, vele megbízási, vállalkozási, munkavégzésre irányuló egyéb, vagy bármely más polgári jogi jogviszonyban álló személyekre és a vezető tisztségviselőire is. 

Az Adatfeldolgozót a jelen szerződés szerinti titoktartási kötelezettség az Alapjogviszony megszűnését, illetve megszüntetését követően is korlátlan mértékben és ideig terheli. 

12. Adatbiztonság biztosítása

Az Adatfeldolgozó kötelezettséget vállal arra, hogy a tudomány és technológia állása és a megvalósítás költségei, továbbá az adatkezelés jellege, hatóköre, körülményei és céljai, valamint a természetes személyek jogaira és szabadságaira jelentett, változó valószínűségű és súlyosságú kockázat figyelembevételével megfelelő technikai és szervezési intézkedéseket alkalmaz az adatfeldolgozói tevékenységének teljes terjedelmére kiterjedően, valamint hogy ezen intézkedésekkel a lehető legteljesebb mértékben segíti az Adatkezelőt abban, hogy teljesíteni tudja a kezelt adatok érintettjei felé fennálló, az érintettek önrendelkezési jogainak gyakorlásához kapcsolódó kötelezettségeit.

Az Adatfeldolgozó az adatokat megfelelő intézkedésekkel védeni köteles különösen a jogosulatlan vagy jogsértő hozzáférés, megváltoztatás, továbbítás, nyilvánosságra hozatal, elvesztés, törlés vagy megsemmisítés, valamint a véletlen megsemmisülés, megváltoztatás és sérülés, továbbá az alkalmazott technika megváltozásából fakadó hozzáférhetetlenné válás ellen. 

Az Adatfeldolgozó köteles az adatokat a mindenkori legjobb iparági gyakorlatnak, a GDPR-nak, a hatályos magyar jogszabályoknak, a jelen szerződésnek és a bármely egyéb adatvédelmi, adatbiztonsági jogszabálynak megfelelő adatbiztonsági szint alkalmazásával kezelni. 

Részben vagy egészben az Adatfeldolgozó érdekkörében felmerülő okból történő adatvesztés esetén az Adatfeldolgozó köteles díjmentesen az adatokat visszaállítani. 

Az Adatfeldolgozó köteles továbbá Adatkezelőnek segíteni az adatbiztonsági kötelezettségek teljesítésében és köteles az ehhez szükséges és rendelkezésére álló információkat Adatkezelővel 5 munkanapon belül írásban – beleértve az elektronikus levelet is – közölni.

Az Adatfeldolgozó az általa alkalmazott adatbiztonsági intézkedésekről az Adatkezelőt a jelen szerződés 1.sz. mellékletében tájékoztatja, amely a jelen szerződés elválaszthatatlan részét képezi.

13. Közreműködés az érintetti jogok gyakorlásában

[bookmark: _Hlk514746245]Az Adatfeldolgozó a személyes adatok tekintetében külön díjazás nélkül köteles biztosítani Adatkezelőnek a mindenkor hatályos adatvédelmi szabályok szerinti érintetti jogok gyakorlásában történ közreműködést (például korlátozás, helyesbítés, hozzáférés, törlés, adathordozhatóság stb.), és köteles Adatkezelőnek megfelelő szervezési és technikai intézkedésekkel segítséget nyújtani az érintettek jogai gyakorlásához kapcsolódó kérelmek megválaszolásában és teljesítésében. Az Adatfeldolgozó az Adatkezelő által közölt érintetti kérelmeknek és az Adatkezelő ezzel kapcsolatos kérdéseinek, kéréseinek legfeljebb 3 munkanapon belül köteles eleget tenni és késedelem nélkül köteles együttműködni Adatkezelővel. 

Amennyiben az Adatkezelő az adatok törlését, megsemmisítését, az adatkezelés korlátozását, az adatok hordozását írásban elrendeli, köteles az Adatfeldolgozó haladéktalanul, de legkésőbb 3 munkanapon belül az Adatkezelő kérésének megfelelően azt elvégezni, és köteles az Adatkezelő ezen utasításait az igénybe vett al-adatfeldolgozókkal is végrehajtatni, ezekről az utasításokról az al-adatfeldolgozókat, végrehajtásukról pedig az Adatkezelőt tájékoztatni.

Az adatkezeléssel kapcsolatban az érintettektől érkező kérelmeket vagy bármely hatóságtól az Adatfeldolgozóhoz vagy az al-adatfeldolgozókhoz érkezett megkereséseket az Adatfeldolgozó köteles a beérkezéstől számított 3 munkanapon belül továbbítani az Adatkezelő részére. Az Adatkezelő válaszának előkészítéshez az Adatfeldolgozó – az Adatkezelő kérésére és az általa megszabott határidőn belül – köteles a szükséges információt és támogatást megadni 3 munkanapon belül megadni. Az Adatfeldolgozó együttműködik az Adatkezelővel a hatósági megkeresésekkel kapcsolatos intézkedések végrehajtásában.

14. Az Adatfeldolgozó kötelezettségei az adatvédelmi incidensekkel kapcsolatban

Amennyiben az adatvédelmi incidens részben vagy egészben az Adatfeldolgozó érdekkörébe tartozó körülményeket is érint, az Adatfeldolgozó külön díjazás nélkül köteles az Adatkezelőt segíteni az incidens kezeléssel kapcsolatos kötelezettségei teljesítésében. 

Az Adatfeldolgozó a nála bekövetkezett adatvédelmi incidens esetén köteles az Adatkezelőt haladéktalanul, de legkésőbb a tudomásszerzésétől számított 24 órán belül bejelenteni tájékoztatni az incidensről, és köteles közölni egyidejűleg 

· az adatvédelmi incidens jellegét, 
· az érintett személyek kategóriáit és számát, 
· az incidenssel érintett adatok kategóriáit és számát, 
· ha van, akkor az adatvédelmi tisztviselője nevét és elérhetőségeit, 
· az adatvédelmi incidensből eredő, valószínűsíthető következményeket, 
· az Adatfeldolgozó által az adatvédelmi incidens orvoslására tett vagy tervezett intézkedéseket, beleértve az incidensből eredő esetleges hátrányos következmények enyhítésére tett intézkedéseket is.

15. Az Adatfeldolgozó kötelezettségei az adatvédelmi hatásvizsgálattal kapcsolatban

Az Adatfeldolgozó köteles külön díjazás nélkül az Adatkezelőnél esetlegesen elvégzendő adatvédelmi hatásvizsgálatban az Adatkezelőnek segítséget nyújtani és az ehhez szükséges, rendelkezésére álló információkat 3 munkanapon belül írásban – beleértve az elektronikus levelet is - közölni. Az Adatfeldolgozó ezen kötelezettsége körében köteles az Adatkezelő erre irányuló kérésére az általa végzett adatkezelés hatásainak értékeléséhez szükséges információkat a fenti határidőben és módon Adatkezelővel közölni. 

16. Az Adatfeldolgozó kötelezettségei az előzetes konzultációval kapcsolatban

Az Adatfeldolgozó köteles külön díjazás nélkül segíteni az Adatkezelőnek az adatvédelmi felügyeleti hatósággal történő esetleges konzultációban, és köteles az ehhez szükséges információkat az Adatkezelővel 3 munkanapon belül írásban – beleértve az elektronikus levelet is - közölni. 

17. Az Adatfeldolgozó kötelezettségei adatvédelmi audittal és helyszíni vizsgálatokkal kapcsolatban

Az Adatfeldolgozó külön díjazás nélkül köteles az Adatkezelő rendelkezésére bocsátani az erre irányuló kérés kézhezvételétől számított 3 munkanapon belül minden olyan információt, amely a GDPR adatfeldolgozókra vonatkozó kötelezettségek teljesítésének igazolásához szükséges, továbbá amely lehetővé teszi és elősegíti az Adatkezelő által vagy az általa megbízott más ellenőr által végzett auditokat, beleértve a helyszíni vizsgálatokat is. 

Az Adatfeldolgozó külön díjazás nélkül köteles az Adatkezelő által végzett adatkezeléssel kapcsolatos hatósági ügyben az Adatkezelő rendelkezésére bocsátani az erre irányuló kérés kézhezvételétől számított 3 munkanapon belül minden olyan információt, mely az ügy szempontjából jelentőséggel bírhat.

18. Adatkezelés harmadik országban

Az Adatfeldolgozó a jelen szerződés alapján kezelt személyes adatokat kizárólag az Adatkezelő előzetes írásbeli hozzájárulásával továbbíthatja az Európai Unió területén kívülre, vagy engedhet az ilyen személyes adatokhoz az Európai Unió területén kívül tartózkodó személy részére hozzáférést, ideértve az al-adatfeldolgozó részére való hozzáférés biztosítását is.

Az Adatfeldolgozó az Európai Unión kívülre nem továbbít személyes adatokat a Szerződés teljesítéséhez kapcsolódóan.

19. Elszámoltathatóság elvének való megfelelés biztosítása 

Az Adatfeldolgozó a jelen szerződés szerint végzett adatkezelési tevékenységgel kapcsolatosan, valamint a jelen szerződésben foglalt kötelezettségek teljesítése tekintetében köteles a Rendelet 5. cikk (2) bekezdésében foglalt elszámoltathatóság elvének való megfelelést biztosítani, így különösen, de nem kizárólagosan az adatkezeléssel, illetve bármely, a jelen szerződés szerinti kötelezettsége teljesítésével kapcsolatos minden lényeges körülményt, megtett intézkedést írásban rögzíteni, megfelelően dokumentálni és szükség esetén az Adatkezelő rendelkezésére bocsátani.

20. Az Adatfeldolgozó kötelezettségei a szerződés, illetve az adatfeldolgozás megszűnésekor

Az Adatkezelő az Alapjogviszony és a jelen szerződés szerinti szolgáltatás nyújtásának befejezésekor vagy a jelen szerződés megszűnésekor megszünteti az Adatfeldolgozó hozzáférését az informatikai rendszeréhez. Az Adatfeldolgozó ezzel összefüggésben kötelezettséget vállal arra, hogy a jelen szerződés szerint végzett szolgáltatás nyújtásának befejezésekor, vagy a jelen szerződés megszűnésekor minden, a jelen szerződés alapján általa kezelt személyes adatot haladéktalanul, de legkésőbb 8 munkanapon belül az Adatkezelő által meghatározott módon és hordozón átad az Adatkezelőnek, és egyidejűleg valamennyi általa kezelt adatot töröl, az Adatkezelő tulajdonát képező fizikai hordozók esetében pedig a fizikai adathordozókat visszajuttatja az Adatkezelőnek, és törli a nála meglévő másolatokat ezzel egyidejűleg.

Az Adatfeldolgozó az adatok törléséről, illetve megsemmisítéséről írásbeli jegyzőkönyvet köteles felvenni, és azt az Adatkezelőnek egy eredeti példányban átadni, a törlési, megsemmisítési műveleteknél pedig köteles lehetővé tenni az Adatkezelő jelenlétét, ha ezt az Adatkezelő kéri. Ennek érdekében a törlési, megsemmisítési időpontról az Adatfeldolgozó köteles az Adatkezelőt előzetesen tájékoztatni.  

21. Az Adatfeldolgozó felelőssége

Az Adatfeldolgozó tudomásul veszi és kifejezetten elfogadja, hogy a saját adatfeldolgozói tevékenységéért, valamint az általa igénybe vett al-adatfeldolgozók tevékenységéért korlátlan felelősséggel tartozik. 

Az Adatfeldolgozó jelen szerződésben vállalt bármely kötelezettsége elmulasztásából eredő valamennyi kárért korlátlan felelősséggel tartozik. Az Adatfeldolgozó e kötelezettségek elmulasztása következtében akár az Adatkezelő, akár harmadik személyek oldalán felmerült kárt köteles viselni, illetve azok viselése alól az Adatkezelőt mentesíteni, a már megtérített kárt az Adatkezelő részére megtéríteni.

22. Együttműködés, kapcsolattartás

Felek kijelentik, hogy a jelen szerződés szerint végzett tevékenységgel kapcsolatban együttműködési kötelezettségeiknek az általában elvárható módon tesznek eleget, az adatbiztonsági követelmények betartása érdekében minden intézkedést haladéktalanul megtesznek, a szükséges információkat, adatokat egymás rendelkezésére bocsátják, továbbá minden rendelkezésükre álló eszközökkel elősegítik a jelen szerződés jogszerű teljesítését.

Az Adatfeldolgozó köteles haladéktalanul írásban tájékoztatni az Adatkezelőt minden olyan körülményről, amely az adatfeldolgozás eredményességét vagy a jelen szerződés teljesítését késlelteti, vagy akadályozza. Az értesítés elmulasztásából eredő valamennyi kárért felelősséggel tartozik. 

Az Adatfeldolgozó köteles az Adatkezelő felhívására, illetve szükség esetén külön felhívás nélkül is tájékoztatni az Adatkezelőt az adatfeldolgozással kapcsolatos tevékenységéről. A jelen szerződés szerint végzett tevékenységet érintő érintetti kérelem vagy Hatósági megkeresés esetén az Adatfeldolgozó jelen szerződés megszűnését követően is köteles a megkeresés megválaszolásához szükséges információkat az Adatkezelő rendelkezésére bocsátani. 

A jelen szerződéssel kapcsolatos jognyilatkozatokat, értesítéseket az Alapjogviszony alapján arra jogosult személyek jogosultak megtenni. 

23. Egyéb rendelkezések

Felek képviseletében eljáró személyek nyilatkoznak, hogy a jelen Szerződés aláírására a szükséges felhatalmazással, képviseleti joggal rendelkeznek. 

Felek a jelen szerződéssel kapcsolatban felmerült nézeteltérést, vitát elsősorban békés úton kívánják rendezni. Ennek sikertelensége esetén a megállapodásból eredő jogviták elbírálására a Szerződésben meghatározottak szerint kerülhet sor.

Felek rögzítik, hogy amennyiben a jelen szerződés bármely lényegesnek nem minősülő része vagy rendelkezése érvénytelen lenne, úgy az a jelen szerződés többi részének érvényességét nem érinti. Ebben az esetben az érvénytelenné vált részt vagy rendelkezést oly módon kell megváltoztatni, kiegészíteni vagy értelmezni, hogy az érvénytelen résszel vagy rendelkezéssel elérni kívánt gazdasági cél megvalósuljon.

Felek megállapodnak, hogy jelen szerződés csak írásban, közös megegyezéssel, és cégszerűen aláírt megállapodással módosítható. Jelen szerződés a személyes adatok feldolgozására irányuló szolgáltatás időtartama alatt csak akkor szüntethető meg, ha a Felek a személyes adatok feldolgozására irányuló szolgáltatásra vonatkozó egyéb szerződési feltételekben állapodtak meg.

Felek megállapodnak, hogy a jelen szerződést bizalmasan kezelik, azt a másik fél írásbeli hozzájárulása nélkül nem teszik harmadik fél részére hozzáférhetővé, illetve nem hozzák harmadik személy tudomására. Felek a megállapodás teljesítése során tudomásukra jutó - különösen pénzügyi, gazdasági, műszaki, technológiai - adatokat, információkat, dokumentumokat bizalmasan, üzleti titokként kezelik, harmadik fél számára azokba betekintést nem engednek.

A jelen szerződésre a magyar jog irányadó. A jelen szerződésben nem szabályozott kérdések tekintetében a Szerződés, a Ptk., az Infotv. és a GDPR rendelkezései irányadók.

Felek a jelen szerződést, mint akaratukkal mindenben egyezőt, jóváhagyólag írták alá.

Ercsi, 202…. […]				Budapest, 202…. […]

1. sz. melléklet

Az Adatfeldolgozó által alkalmazott adatbiztonsági intézkedések


[Az Adatfeldolgozó által alkalmazott biztonsági intézkedések teljeskörű ismertetése szükséges különösen, de nem kizárólagosan az alábbiak szerint]

A. Az Adatfeldolgozó megfelelő technikai és szervezési intézkedésekkel biztosítja a rendszerek és szolgáltatások bizalmas jellegét, integritását, rendelkezésre állását és ellenálló képességét.

Az Adatfeldolgozó megfelelő informatikai biztonsági megoldásokat, így különösen hozzáférésvédelmi, jogosultságkezelési, vírusvédelmi és egyéb rendszerbiztonsági intézkedéseket alkalmaz a személyes adatok védelme érdekében.

B. Az Adatfeldolgozó gondoskodik a személyes adatok kezelésének helyszínén alkalmazott megfelelő fizikai biztonsági intézkedések biztosításáról.

Az Adatfeldolgozó a személyes adatok kezelésére szolgáló helyiségekhez, eszközökhöz és informatikai infrastruktúrához való fizikai hozzáférést megfelelő beléptetési, vagyonvédelmi és egyéb biztonsági intézkedésekkel korlátozza.

C. Az Adatfeldolgozó biztosítja, hogy a személyes adatokhoz való hozzáférés kizárólag a szükséges mértékben és jogosultsággal rendelkező személyek számára legyen engedélyezett.

Az Adatfeldolgozó megfelelő jogosultságkezelési rendszert alkalmaz, amely biztosítja, hogy a személyes adatokhoz kizárólag a feladataik ellátásához szükséges mértékben, megfelelő hozzáférési jogosultsággal rendelkező személyek férhessenek hozzá.

D. Az Adatfeldolgozó megfelelő intézkedéseket alkalmaz a személyes adatok továbbítása során azok védelmének biztosítása érdekében.

Az Adatfeldolgozó a személyes adatok elektronikus továbbítása során megfelelő biztonsági megoldásokat, így különösen titkosított kommunikációs csatornákat és biztonságos adatátviteli protokollokat alkalmaz.

E. Az Adatfeldolgozó megfelelő eljárásokat alkalmaz annak érdekében, hogy adatvédelmi incidens esetén a személyes adatokhoz való hozzáférés és azok rendelkezésre állása ésszerű időn belül helyreállítható legyen.

Az Adatfeldolgozó megfelelő adatmentési, helyreállítási és incidenskezelési eljárásokat alkalmaz annak érdekében, hogy egy esetleges adatvédelmi incidens vagy technikai meghibásodás esetén a személyes adatok rendelkezésre állása és az érintett rendszerek működése mielőbb helyreállítható legyen.

F. Az Adatfeldolgozó rendszeresen felülvizsgálja és értékeli az alkalmazott technikai és szervezési intézkedések hatékonyságát.

[bookmark: _GoBack]Az Adatfeldolgozó rendszeres időközönként felülvizsgálja az alkalmazott adatbiztonsági intézkedéseket, ellenőrzi azok megfelelőségét és hatékonyságát, valamint szükség esetén gondoskodik azok aktualizálásáról és továbbfejlesztéséről.

